钦定古今图书集成/理学汇编/文学典/第010卷 > 郑瑗井观琐言 > 《宋潜溪文》
## 钦定古今图书集成/理学汇编/文学典/第010卷 > 郑瑗井观琐言 > 《宋潜溪文》

宋潜溪该博群书，才气汪洋不竭，学者靡然尚之。但
于吾儒性命之学不甚理会，却好去理会异教，然亦
只得其言语皮肤之末。虽平日著书，立言自任，不为
不重，终是泛博，其文亦多浮辞胜理。所著《龙门子》，尤
鄙拙乱道。为苏平仲作《文集序》，讥“近世为文者合喙
比声，不能稍自凌厉，以震荡人之耳目”，此是其本趣发见处，故凡其所作，大抵只是欲凌厉以震荡人耳
目而已。